  Майя Бывальцева 2017-тӥ арын Удмуртиын 737 лагерьёс ужалозы, отын 76 сюрслэсь трос пиналъёс шутэтскыны быгатозы. Улосвыл кивалтӥсь дорын аппарат кенешонын 5-тӥ инвожое со сярысь ивортӥз элькун кивалтэтлэн тӧроезлэн воштӥсез Наталья Сударикова. «Котьку сямен, тросэз школаос но калыклы мерлыко юрттэт сётон огазеяськонъёс бордын нуназе ужась лагерьёс — 631 лагерь. Отын 46 сюрслэсь трос пиналъёс шутэтскозы. Таяз арын 21 карсьӧр лагерьёс ужалозы — со кылем арын сярысь кыклы ӧжытгес. Кыкез лагерьёс рос-прос тупатъяны ворсамын. Отчы кутыны чаклам пиналъёсты ми мукет интыосы келяны кулэ, соос тазалыкез юнматон ужрадлэн палэназ медаз кыле», — пусйиз Сударикова. Солэн кылъёсызъя, туннэ нуналлы 16 карсьӧр лагерьёс пиналъёсты кутӥзы ни. Удыскуспо ӧри отчы вуылӥз но кӧня ке тырмымтэосты шараяз. Лагерьёсын нылпиос трос, педагогъёслэн лыдзы пиналъёслэн лыдзылы уг тупа. Кыкетӥ заездлы, кудӥз 10–15 инвожое кутскоз, алонъёс палэнтэмын луыны кулэ. «Лагерез кутон нуналлы эм эскеронъёсъя пумкылъянъёс сётэмын котьку уг луо. Со тужгес кышкытэз. Ми со ужпумез сэрттыны-пертчыны тыршиськомы», — вераз Наталья Сударикова. Тодэ вайытом, нылпи лагерьёсты кутон Удмуртиын 30-тӥ куартолэзе йылпумъяськиз. Ватсалом, 20–29 гудырикошконэ «Ёлочка» лагерьын удмурт усточи пиналъёс понна «Шундыкар» лагерь ортчоз. Та дыре отчы шедьыны мылкыд карись нылпиослэсь но вожатой луыса ужаны малпасьёслэсь куриськонъёссэс кутон мынэ. Тегъёс: Мерлык Дышетон Удмуртия пиналъёс шутэтскон  